b"\n_START_ARTICLE_\nSkodelica kave (Bojan Martinec)\n_START_PARAGRAPH_\nSkodelica kave (COBISS) je zbirka kratke proze pisatelja Bojana Martinca, iz\xc5\xa1la je leta 2006 v Ljubljani pri zalo\xc5\xbebi VED. Spremno besedo je napisal Matej Krajnc.\n_START_SECTION_\nO zbirki\n_START_PARAGRAPH_\nZbirko s podnaslovom \xc4\x8crtice in zgodbe \xe2\x80\xa6 iz spomina, praspomina, sanj in domi\xc5\xa1ljije sestavlja 17 kratkih proznih besedil._NEWLINE_Zgodbe in \xc4\x8drtice ubesedujejo vsakdanje stvari, ki se marsikomu ne bi zdele vredne omembe. Pisatelj se ponekod ukvarja z zamol\xc4\x8danimi ali druga\xc4\x8de predstavljenimi poglavji slovenske zgodovine. Z vra\xc4\x8danjem v preteklost, sanje in spomin \xe2\x80\x93 na to nas opozarja \xc5\xbee sam podnaslov \xe2\x80\x93 pa opisuje be\xc5\xbene trenutke, ki so tako ali druga\xc4\x8de zaznamovali glavnega protagonista, hkrati pa se vsakdanji in navadni dogodki spremenijo v bizarne situacije, ki so polne fantazijskih, tragi\xc4\x8dnih, optimisti\xc4\x8dnih in nenavadnih dejanj. _NEWLINE_V vlogi prvoosebnega pripovedovalca vedno nastopa mo\xc5\xa1ki, velikokrat pa je prisoten tudi tretjeosebni pripovedovalec._NEWLINE_Motivi in teme so pre\xc5\xbeeti z erotiko, fantazijo, ironijo, humorjem, bizarnostjo in nenavadnostjo, pogosto pa se dotikajo sanj, vra\xc4\x8danja v preteklost, bolezni, smrti, ljubezni, kesanja in spominjanja. _NEWLINE_V zbirki nastopajo karakterno zelo razli\xc4\x8dne osebe, vendar  so vsaka po svoje posebne, na prvi pogled bi lahko rekli, da celo malce \xc4\x8dudne. Avtorjeva racionalnost in flegmati\xc4\x8dnost jih dela druga\xc4\x8dne, njihova ujetost v trenutku, ki je lahko \xc4\x8disto splo\xc5\xa1na ali pa na drugi strani zelo nenavadna, pa jim ustvarja probleme, ki so velikokrat re\xc5\xa1eni na komi\xc4\x8den na\xc4\x8din, vendar tragi\xc4\x8dnega konca ne moremo izklju\xc4\x8diti, saj se lahko nek dogodek hitro prelevi v nepri\xc4\x8dakovan in \xc5\xbealosten zaklju\xc4\x8dek.\n_START_SECTION_\nDirektor\n_START_PARAGRAPH_\n(pribli\xc5\xbeno 2200 besed)_NEWLINE_Direktor majhnega tekstilnega obrata, v katerem so izdelovali mo\xc5\xa1ko in \xc5\xbeensko spodnje perilo, je na oddelku za izdelovanje kombine\xc5\xbe sklical sestanek zaradi kriti\xc4\x8dnega stanja in upada prodaje. Delavke so mu o\xc4\x8ditale ni\xc5\xbeanje pla\xc4\x8d in razsipnost v upravi, on pa je medtem sanjaril o polnih telesih svoje matere, \xc5\xbeene in \xc5\xa1tevilnih ljubic iz tovarne, oble\xc4\x8denih le v oprijete kombine\xc5\xbee. Zaposlene je nagovarjal v no\xc5\xa1enje njihovih izdelkov; na oddelku naj bi jih dobile celo zastonj \xe2\x80\x93 le da bi jih nosile in tako delale reklamo. S tem naj bi re\xc5\xa1ile obrat in nadaljevale njegove fantazije.\n_START_SECTION_\nIbn Ali Ab Sarim Ad Abrami\n_START_PARAGRAPH_\n(pribli\xc5\xbeno 1300 besed)_NEWLINE_K nevropsihiatru Zgagi je pri\xc5\xa1el nek gospod Plahuta z nenavadnim problemom \xe2\x80\x93 vsak njegov otrok, ki sta ga dobila z \xc5\xbeeno, je bil druga\xc4\x8den \xe2\x80\x93 tako fizi\xc4\x8dno kot tudi psihi\xc4\x8dno; eden je bil celo zelen in oran\xc5\xbenih o\xc4\x8di, druga rde\xc4\x8delasa in sivooka, sedmi otrok po vrsti je bil \xc4\x8drnec, zadnja izrazita indijanka, \xc5\xa1e nerojen sin pa naj bi bil sode\xc4\x8d po ultrazvoku Kitajec. Zdravnik je nato opravil regresijo in ugotovil, da je bil v prej\xc5\xa1njem \xc5\xbeivljenju Ibn Ali Ab Sarim Ad Abrami, \xc5\xa1ejk na severu Afrike, kjer je imel 228 razli\xc4\x8dnih \xc5\xbeena druge polti in rase.\n_START_SECTION_\nPo\xc4\x8ditnice\n_START_PARAGRAPH_\n(pribli\xc5\xbeno 1800 besed)_NEWLINE_Silvove sanje so se prelevile v no\xc4\x8dno moro. Zna\xc5\xa1el se je v 'o\xc5\xa1tariji', kjer je vedno pil teran in se opit naslajal nad natakarico Valerijo, ki se mu je z vsakim kozarcem zdela bolj privla\xc4\x8dna. \xc5\xbdena Olivera in njena mati sta ga nato posku\xc5\xa1ali ozdraviti alkoholizma s knjigo patra Simona A\xc5\xa1i\xc4\x8da in medom. Ko je stopil trezen in ozdravljen v gostilno, se mu je Valerija gabila. Po nekaj kozar\xc4\x8dkih terana pa je v njej spet videl boginjo lepote in privla\xc4\x8dnosti. Kar naenkrat se je zbudil na pla\xc5\xbei, kjer je zavrnil \xc4\x8daj z medom, kavo in teran. Po\xc5\xbeelel si je pivo. Prinesla mu jo je ta\xc5\xa1\xc4\x8da.\n_START_SECTION_\nNo\xc4\x8d\n_START_PARAGRAPH_\n(pribli\xc5\xbeno 1100 besed)_NEWLINE_Zgodba opisuje misli subjekta med no\xc4\x8dnim le\xc5\xbeanjem. Razmi\xc5\xa1ljal je o vrstah \xc4\x8devljev in zajadral globoko nazaj do dogodka v otro\xc5\xa1tvu, ko sta z bratom dobila \xc4\x8disto novo obutev. Spominjal se je \xc5\xa1e drugih dogodkov \xe2\x80\x93 vse od prvega kolesa in ure, \xc5\xa1ole, mame do Dedka Mraza, mrzlih nog po sankanju in bole\xc4\x8dine v kazalcu leve roke. Spra\xc5\xa1eval se je, kak\xc5\xa1ne spomine bodo imeli njegovi otroci na otro\xc5\xa1tvo, in ali se ga bodo sploh spominjali, saj se je z njimi v glavnem ukvarjala njihova mati. Po no\xc4\x8dnem sprehodu se je usedel za prazno delovno mizo in se pogreznil v spanec.\n_START_SECTION_\nKolesar\n_START_PARAGRAPH_\n(pribli\xc5\xbeno 1000 besed)_NEWLINE_Nek mo\xc5\xa1ki se je na zelo vro\xc4\x8d dan usedel na kolo in se za\xc4\x8del peljati po ljubljanskih cestah. Spomnil se je, da si ni nadel \xc4\x8delade oziroma si je sploh ni hotel nadeti. Med vo\xc5\xbenjo je razmi\xc5\xa1ljal o sedem\xc4\x8dlanski dru\xc5\xbeini, ki je ne more pre\xc5\xbeivljati. Kar naenkrat so mu ptice, ki so letele poleg, za\xc4\x8dele govoriti, da naj potrpi in \xc5\xa1e bolj pritiska na pedala ter odide z njimi. Takrat je spustil kolo, se s pticami dvignil nad naselje, \xc5\xa1e enkrat preletel svoj dom in zakrakal: \xc2\xbbAdijo, moji dragi.\xc2\xab\xc2\xa0Izginil je v nebo.\n_START_SECTION_\nMeteoropat\n_START_PARAGRAPH_\n(pribli\xc5\xbeno 1000 besed)_NEWLINE_Ker so prej\xc5\xa1nji dan napovedali son\xc4\x8dno vreme, je pripovedovalec zgodbe preventivno spil napitke in vzel zdravila, da ga ne bi mu\xc4\x8dila migrena. Ko je od\xc5\xa1el ven po \xc4\x8dasopis, se je zunaj pripravljalo na padavine. Ob de\xc5\xbeevnih dneh naj bi dobil \xc4\x8dir na \xc5\xbeelodcu, zato se je pripravil na bole\xc4\x8dine in vzel \xc5\xa1e druga zdravila ter izvedel \xc5\xa1tevilne zdravilne postopke. Ker je mo\xc4\x8dno de\xc5\xbeevalo, je za vsak slu\xc4\x8daj preselil pohi\xc5\xa1tvo iz spodnjega nadstropja v zgornje. Zdelo se mu je, da ga bo zadel sr\xc4\x8dni infarkt, zato je \xc5\xbee skoraj za\xc4\x8del pisati oporoko. Pred spanjem si je v primeru plaza \xc5\xbeepe napolnil z zdravili.\n_START_SECTION_\nLe\xc5\xbeal je pod staro in mogo\xc4\x8dno jablano\n_START_PARAGRAPH_\n(pribli\xc5\xbeno 3600 besed)_NEWLINE_Protagonist je le\xc5\xbeal pod staro jablano in razmi\xc5\xa1ljal o dogodkih iz otro\xc5\xa1tva, predvsem zmerjanju pijanega o\xc4\x8deta in jezne matere. Misel se mu je ustavila tudi na sosedi Tatjani, ki mu je na starem tramvaju ukradla prvi poljub. Spominjal se je obiska pri zdravniku, ko je izvedel, da ima raka na plju\xc4\x8dih. Ker ni hotel iti pod no\xc5\xbe, se je odlo\xc4\x8dil, da se bo pozdravil z doma\xc4\x8do medicino in zeli\xc5\xa1\xc4\x8di. Hrepenel je po kolesarjenju, zato se je nekega dne usedel na kolo in se odpeljal. \xc5\xa0e zadnji\xc4\x8d se je spomnil na najlep\xc5\xa1e novo leto z materjo, nato pa je njegovo telo ogrnil mrtva\xc5\xa1ki hlad.\n_START_SECTION_\nJutro\n_START_PARAGRAPH_\n(pribli\xc5\xbeno 300 besed)_NEWLINE_Zgodba opisuje prehajanje iz ene resni\xc4\x8dnosti v drugo, iz teme v svetlobo, iz no\xc4\x8di v dan. Glavna oseba se je prebudila in poslu\xc5\xa1ala pti\xc4\x8dje petje ter opazovala nebo, ki se je izrisalo v svetlobi. Zasli\xc5\xa1ala je pasji laje\xc5\xbe, glas mopeda razna\xc5\xa1alca \xc4\x8dasopisov in pri\xc5\xbeig starega sosedovega avtomobila. Iz kuhinje je zadi\xc5\xa1alo po kavi in spet so se za\xc4\x8dele obveznosti prihajajo\xc4\x8dega dneva ter vsakodnevne skrbi. Za\xc4\x8delo se je jutro.\n_START_SECTION_\nPeron\n_START_PARAGRAPH_\n(pribli\xc5\xbeno 1000 besed)_NEWLINE_Pripovedovalec je na peronu \xc4\x8dakal svojo ljubico, ki jo je sre\xc4\x8dal v restavraciji blizu term, kjer je delala kot natakarica. Tam je bil na oddihu brez \xc5\xbeene in otrok. Iz\xc5\xbearevala je kombinacijo idealne ljubice, matere in prijateljice. Takoj, ko jo je spoznal, je vedel, da brez nje ne more \xc5\xbeiveti. Ko se je odzvala na povabilo in pri\xc5\xa1la v Ljubljano, sta se poljubila kot mladoporo\xc4\x8denca in od\xc5\xa1la v hotelsko sobico, kjer sta se predajala strastem ter si izpovedala ljubezen. Ko je pri\xc5\xa1el \xc4\x8das odhoda, ga je povabila k sebi in mu obljubila, da bo na naslednjem sre\xc4\x8danju izvedel njeno ime.\n_START_SECTION_\nPred volitvami\n_START_PARAGRAPH_\n(pribli\xc5\xbeno 800 besed)_NEWLINE_Franc Podbregar, nekdanji direktor, predsednik in sekretar, je bil \xc5\xbee nekaj let upokojen. Nekega dne mu je med jedjo ve\xc4\x8dkrat zazvonil telefon. Klicali so ga: nekdanja sna\xc5\xbeilka Mari\xc4\x8dka, traktorist Pi\xc5\xa1ta, hi\xc5\xa1nik Ludvig in nekdanji predsednik mladinske organizacije Iztok. Vsi so hoteli isto \xe2\x80\x93 da bi na volitvah volil za njihovo stranko. Franc je bil jezen, ker mu zaradi njih ni uspelo popiti bele kave in pojesti kruha, masla ter salame. Odlo\xc4\x8dil se je, da bo naslednje leto kandidiral s stranko BKMS \xe2\x80\x93 Bela kava z maslom in salamo, saj bo mogo\xc4\x8de le tako uspel dokon\xc4\x8dati svoj obrok.\n_START_SECTION_\nJo\xc5\xbeek\n_START_PARAGRAPH_\n(pribli\xc5\xbeno 4700 besed)_NEWLINE_Jo\xc5\xbeek in Marija, \xc5\xbeupanova h\xc4\x8der, sta bila primorana skrivati svojo nedol\xc5\xbeno ljubezen, saj sta bila njuna o\xc4\x8deta druga\xc4\x8dnih prepri\xc4\x8danj - Jo\xc5\xbeek je bil sin partizana. O\xc4\x8detu je ve\xc4\x8dkrat odnesel skrivno po\xc5\xa1to do njihove postojanke, neko\xc4\x8d pa so ga pri dejanju prijeli ministranti iz cerkve. Mu\xc4\x8dili so ga, da bi jim izdal lokacijo partizanov. Ko je bil zaprt v \xc5\xbeupnijski cerkvi, je ves \xc4\x8das mislil na doma\xc4\x8de in Marijo. Ker ni hotel izdati skrivnosti, so ga fantje po dolgem mu\xc4\x8denju ubili.\n_START_SECTION_\n\xc5\xbdenitni oglas\n_START_PARAGRAPH_\n(pribli\xc5\xbeno 900 besed)_NEWLINE_Samski \xc5\xa0tefan je v dogovorjeni gostilni \xc4\x8dakal neko \xc5\xbeensko, ki jo je spoznal preko malih oglasov. Podrobneje si jo je ogledal in se odlo\xc4\x8dil, da se bo potrudil zanjo. Naro\xc4\x8dil je ve\xc4\x8d brezkofeinskih kav s konjakom, ona pa je pila dvojni konjak. Ko sta bila \xc5\xbee oba opita, ga je povabila k sebi na ve\xc4\x8derjo. Ko sta pri\xc5\xa1la domov, si je ogledal stanovanje in se takoj vrgel nanjo. V pri\xc4\x8dakujo\xc4\x8di nasladi ji je zategnil kravato okoli vratu in stiskal, da so mu skoraj odreveneli prsti. Prebral je \xc4\x8dasopis z novimi \xc5\xbeenitnimi ponudbami, popil dvojni konjak in od\xc5\xa1el.\n_START_SECTION_\nTujec\n_START_PARAGRAPH_\n(pribli\xc5\xbeno 1100 besed)_NEWLINE_Francisco Jose Jereira je v gostilni neko\xc4\x8d za\xc4\x8del vsem zbranim govoriti svojo zgodbo. Rodil naj bi se v letu 1754 v \xc5\xa0paniji. Odlo\xc4\x8dil se je, da bo postal mornar na neki ladji. Nekega dne se je za\xc4\x8del stra\xc5\xa1en vihar, ki je razbil njihovo '\xc5\xa1tirijambornico'. Naslednje, \xc4\x8desar se je spominjal, je bilo to, da se je zbudil v hi\xc5\xa1i na koncu njihove vasi. Prisotni mu seveda niso verjeli. Tega ve\xc4\x8dera je v vasi nastopilo stra\xc5\xa1no neurje, ki je po\xc5\xa1kodovalo vse, le \xc5\xa0pan\xc4\x8deve ko\xc4\x8de ne. Va\xc5\xa1\xc4\x8dani so tam na\xc5\xa1li pismo, v katerem se je Francisco poslovil, saj je z ladjo od\xc5\xa1el v novi svet, v drug kraj in \xc4\x8das.\n_START_SECTION_\nPrehitevanje\n_START_PARAGRAPH_\n(pribli\xc5\xbeno 1000 besed)_NEWLINE_Zgodba opisuje mo\xc5\xa1kega, ki se je peljal v Postojno, da bi se sre\xc4\x8dal z nekdanjo \xc5\xbeeno. Peljal je zelo hitro, saj je na sestanek \xc5\xbee zamujal. Med potjo se je spominjal njunega zakona in napak, ki jih je delala \xc5\xbeena. Razmi\xc5\xa1ljal je tudi o prostitutki, v katero se je zaljubil in s katero se je \xc5\xbeelel poro\xc4\x8diti. Kar naenkrat ga je vla\xc4\x8dilec potisnil od zid. Pred smrtjo se je pokesal svojih napak v zakonu in mislil na \xc5\xbeeno, ki pa ga je \xc4\x8dakala s predlogom, da bi ponovno za\xc5\xbeivela skupaj in naredila \xc5\xa1e enega otroka.\n_START_SECTION_\nSkodelica kave\n_START_PARAGRAPH_\n(pribli\xc5\xbeno 800 besed)_NEWLINE_V nekem podjetju so zaposlili delovno in sposobno dekle Adrijano, ki pa je bila do sodelavcev in direktorja zelo vzvi\xc5\xa1ena in hladna. Direktor je z njo opravil vrsto pogovorov, grozil ji je celo z  odpovedjo, vendar ni ni\xc4\x8d pomagalo. Veliko ji je pomenila le kava, ki je spadala v njen jutranji ritual. Vsak jutro ji jo je doma skuhal soprog Lojze, v slu\xc5\xbebi pa jo je kuhala le sebi. Neko\xc4\x8d je zaradi sestanka pri direktorju za\xc5\xbegala lon\xc4\x8dek, zato ji je ta naro\xc4\x8dil, da mora doma vsak dan skuhati kavo za zaposlene. Lojze je tako moral kuhati kavo za dvajset ljudi.\n_START_SECTION_\nNeodposlana pisma\n_START_PARAGRAPH_\n(pribli\xc5\xbeno 4700 besed)_NEWLINE_V zgodbi so predstavljena pisma, ki jih je pisal \xc5\xa0tefan oziroma Pi\xc5\xa1ta, vojak, ki se je boril v prvi svetovni vojni blizu So\xc4\x8de. Pisem, ki jih je pisal \xc5\xbeeni in otrokom, ni nikoli poslal zaradi nevarnosti vojne. Pisal jim je o dogodkih na boji\xc5\xa1\xc4\x8du, o samem boju in drugih vojakih, v vsakem pismu je \xc5\xbeeni izpovedoval ljubezen, izra\xc5\xbeal svoje ljubosumje in spra\xc5\xa1eval po otrocih. Izvemo tudi, da je bil ranjen in je ostal brez obeh nog. Zaklju\xc4\x8dek prina\xc5\xa1a sre\xc4\x8den konec, saj se je Pi\xc5\xa1ta \xc5\xbeiv in zdrav, sicer z no\xc5\xbenima protezama, vrnil k dru\xc5\xbeini.\n_START_SECTION_\n\xc4\x8crna panorama\n_START_PARAGRAPH_\n(pribli\xc5\xbeno 700 besed)_NEWLINE_Sin opisuje o\xc4\x8detov odhod v bolni\xc5\xa1nico. Imel je hudo sladkorno bolezen, odpovedovalo mu je  srce, zaradi bolezni pa je tudi oslepel. Potem, ko so ga preselili v bolni\xc5\xa1nico v Trnovo, ga je sin obiskoval vsak dan. Vedno je bil zelo \xc5\xbeejen, skoraj vsaki\xc4\x8d pa mu je naro\xc4\x8dil, naj mu prinese \xc4\x8drno panoramo. Ta ni vedel kaj ho\xc4\x8de, zato je njegovo pro\xc5\xa1njo hitro pozabil. Po smrti je sin materi omenil, da mu je o\xc4\x8de vedno omenjal neko \xc4\x8drno panoramo. Mati mu je povedala, da je bila to o\xc4\x8detova najljub\xc5\xa1a skodelica kave, sina pa je to zelo prizadelo."